Skiforeningen i Stavanger startet tidlig med veldedig arbeid ved siden av innsatsen for å legge til rette for skiaktiviteter for foreningens egne medlemmer. Det ble kjøpt inn ski for utlån til elever som ikke selv hadde skiutstyr, slik at de kunne delta i skolenes skidager og lignende. Foreningen arrangerte også påsketurer for skolegutter fra såkalt «ubemidlede hjem»; den første av disse turene fant sted i 1936, da 31 gutter og foreningens frivillige dro på tur til Sauda. Begge de to påfølgende årene fikk dobbelt så mange barn – gutter – bli med på påsketur.